Az ukrán főügyészség szerint Magyarországról került Ukrajnába az a 178 tonna szalmonellával és liszteriával fertőzött csirkehús, ami miatt büntetőeljárást is indítottak. A Földművelésügyi Minisztériumnak (FM) semmilyen hivatalos információja nem volt az ügyről a hír nyilvánosságra kerülésekor, később pedig azt közölte, közfogyasztásra nem kerülhetett az innen származó ipari alapanyag.
A közlés szerint az importőr vállalat felelős vezetői ellen veszélyes termék forgalomba hozatala és hamisítás vádjában indítottak eljárást. Bognár Lajos országos főállatorvos, az FM élelmiszerlánc-felügyeletért felelős helyettes államtitkára az MTI megkeresésére elmondta: az említett ügyről a magyar szaktárcának nincs semmilyen hivatalos információja. A szóban forgó üggyel kapcsolatban a magyar állategészségügyi hatósághoz hivatalos megkeresés nem érkezett. Magyarországról 2015-ben kizárólag mechanikusan szeparált húst (MSM-et) szállítottak Ukrajnába, a kizárólag ipari felhasználásra szánt termék közfogyasztásra nem kerülhetett – közölte a Földművelésügyi Minisztérium.